EURÓPSKA KOMISIA V Bruseli15. 9. 2015 COM(2015) 441 final SPRÁVA KOMISIE EURÓPSKEMU PARLAMENTU A RADE Výročná správa o vnútorných auditoch vykonaných v roku 2014 pre orgán udeľujúci absolutórium

(podľa článku 99 ods. 5 nariadenia o rozpočtových pravidlách) {SWD(2015) 170 final}



1. Úvod 2. Úloha IAS: Nezávislosť, objektívnosť a povinnosť zodpovedať sa Ciele a rozsah pôsobnosti správy 3. Prehľad audítorskej činnosti 3.1. Plnenie plánu auditov na rok 2014 3.2. Štatistické údaje o odporúčaniach IAS 4. Hlavné zistenia a odporúčania 4.1. Horizontálne záväzky 4.1.1. Audit efektívnosti a účinnosti fázy plánovania výberového procesu – viaceré GR [EPSO, GR HR, GR CNECT, GR SANTE (predtým SANCO), GR TAXUD] 4.1.2. Horizontálny audit IT: Audit riadenia externe dodávaných IT služieb a dohľadu nad nimi (správa zmlúv) – viaceré GR [GR BUDG, GR DIGIT, GR HOME, OP, GR SANTE (predtým GR SANCO)] 4.1.3. Audit administratívnych procesov podporujúcich európsky semester (ES) – viaceré GR (SG, SJ, GR COMM, GR COMP, GR ECFIN, GR EMPL, GR MARKT, GR TAXUD) 4.2. Poľnohospodárstvo, prírodné zdroje a zdravie 4.2.1. Preskúmanie právnej úpravy spoločnej poľnohospodárskej politiky na obdobie rokov 2014 – 2020 pomocou analýzy nedostatkov, prvá fáza (GR AGRI) 4.3. Súdržnosť 4.3.1. Preskúmanie právnej úpravy európskych štrukturálnych a investičných fondov (EŠIF) na obdobie rokov 2014 – 2020 pomocou analýzy nedostatkov, prvá fáza – viaceré GR (GR AGRI, GR EMPL, GR MARE, GR REGIO) 4.3.2. Analýza nedostatkov nových právnych predpisov/návrhu týkajúceho sa európskych štrukturálnych a investičných fondov (EŠIF) na programové obdobie 2014 – 2020, druhá fáza – viaceré GR (GR EMPL, GR REGIO) 4.3.3. Audit príprav na používanie finančných nástrojov v GR EMPL v rokoch 2014 – 2020 (GR EMPL) a audit príprav na používanie finančných nástrojov v GR REGIO v rokoch 2014 – 2020 (GR REGIO) 4.3.4. Obmedzené preskúmanie výpočtu mier zostatkovej chybovosti GR REGIO za rok 2013 a jeho východiskovej metodiky (GR REGIO) 4.4. Výskum, energetika a doprava 4.4.1. Preskúmanie právnych predpisov týkajúcich sa programu Horizont 2020 pomocou analýzy nedostatkov – viaceré GR (GR CNECT, GR ENER, GR MOVE, GR RTD)

4.4.2. Audit zavádzania kontrolných systémov RP7 (vrátane dohľadu nad externými subjektmi) v GR CNECT (GR CNECT) 4.4.3. Audit vykonávania kontrolných systémov RP7 (vrátane dohľadu nad externými subjektmi) v GR RTD (GR RTD) 4.4.4. Audit vykonávania kontrolných systémov RP7 v agentúre ERCEA (ERCEA) 4.4.5. Audit riadenia verejného obstarávania v GR JRC (GR JRC) 4.4.6. Obmedzené preskúmanie výpočtu miery zostatkovej chybovosti GR CNECT za rok 2013 a jeho východiskovej metodiky (GR CNECT) 4.5. Hospodárske a finančné záležitosti 4.5.1. Audit riadenia rizík a procesov plánovania v GR ECFIN v kontexte novej správy hospodárskych záležitostí (GR ECFIN) 4.5.2. Audit spolupráce GR MARKT s tromi orgánmi dohľadu pre finančné služby (GR MARKT) 4.5.3. Audit systému merania výkonnosti colných činností v GR TAXUD (GR TAXUD) 4.6. Vonkajšia pomoc, rozvoj a rozšírenie 4.6.1. Audit týkajúci sa dohôd o príspevku s orgánmi OSN a inými medzinárodnými organizáciami (GR DEVCO) 4.6.2. Audit dohôd o príspevku s medzinárodnými organizáciami (GR ECHO) 4.6.3. Audit týkajúci sa procesu získavania uistenia v delegáciách EÚ (GR DEVCO) 4.6.4. Audit rozpočtovej podpory v GR DEVCO 4.6.5. Audit stratégie kontroly FPI (FPI) 4.7. Audity IT 4.7.1. Spoločný audit IAS/oddelenia vnútorného auditu GR AGRI týkajúci sa správy lokálnych systémov IT v GR AGRI 4.7.2. Audit správy IT v GR BUDG 4.7.3. Audit riadenia logického prístupu do systémov (ECAS/LDAP/Windows) v GR DIGIT 4.7.4. Audit riadenia IT projektov v GR EAC (E4Alink a EVE)

4.7.5. Spoločný audit IAS a oddelenia vnútorného auditu týkajúci sa správy lokálneho systému IT v GR MARE 5. Konzultácie s komisiou pre finančné nezrovnalosti 6. Závery 7. Zoznam skratiek 1.Úvod Táto správa informuje orgán udeľujúci absolutórium o práci, ktorú vykonal Útvar Komisie pre vnútorný audit („IAS“) v súlade s článkom 99 ods. 5 nariadenia o rozpočtových pravidlách. Opiera sa o správu vypracovanú vnútorným audítorom Komisie podľa článku 99 ods. 3 uvedeného nariadenia vo vzťahu k audítorským a poradenským správam, ktoré IAS vypracoval v roku 2014 v súvislosti s generálnymi riaditeľstvami („GR“), útvarmi a výkonnými agentúrami Komisie. Táto správa zahŕňa, v súlade so svojím právnym základom, zhrnutie údajov o počte a druhu vykonaných vnútorných auditov, ako aj o vydaných odporúčaniach a opatreniach prijatých na základe týchto odporúčaní. 2.Úloha IAS: Nezávislosť, objektívnosť a povinnosť zodpovedať sa

Ciele a rozsah pôsobnosti správy Úlohou IAS je prispievať k riadnemu hospodáreniu Európskej komisie prostredníctvom auditu vnútorných systémov riadenia a kontroly zameraného na posudzovanie účinnosti týchto systémov v záujme dosahovania neustálych zlepšení. Nezávislosť IAS je zakotvená v nariadení o rozpočtových pravidlách a vo vyhlásení o poslaní IAS, ktoré schválila Komisia. IAS podáva správy o všetkých svojich auditoch Výboru pre pokrok v oblasti auditu („APC“). IAS vykonáva svoju prácu v súlade s nariadením o rozpočtových pravidlách, Medzinárodnými štandardmi pre profesionálne vykonávanie vnútorného auditu a Etickým kódexom inštitútu interných audítorov. IAS nevykonáva audit systémov členských štátov slúžiacich na kontrolu finančných prostriedkov Komisie. Tieto audity, ktoré siahajú až po úroveň jednotlivých príjemcov, vykonávajú vnútorní audítori členských štátov, národné kontrolné orgány, jednotlivé generálne riaditeľstvá Komisie a Európsky dvor audítorov. IAS však vykonáva audit opatrení, ktoré prijali útvary Komisie na účely dohľadu nad orgánmi v členských štátoch a inými orgánmi, ktoré sú zodpovedné za rozdeľovanie finančných prostriedkov EÚ (ako je napríklad Organizácia Spojených národov), a ich auditu. Ako sa stanovuje v nariadení o rozpočtových pravidlách, IAS môže tieto úlohy vykonávať na mieste, a to aj v členských štátoch. 3.Prehľad audítorskej činnosti 3.1.Plnenie plánu auditov na rok 2014 Do uzávierky údajov 31. januára 2015 sa vykonalo 100 % záväzkov v oblasti auditov v Komisii, útvaroch a výkonných agentúrach, ktoré sa plánovali v pláne auditov na rok 2014. IAS vypracoval 105 správ (v porovnaní s 87 v roku 2013 a 89 v roku 2012), pričom išlo o 31 správ z auditov, 67 správ z následných auditov, 5 obmedzených preskúmaní, jedno osobitné posúdenie rizika v oblasti IT a jeden list vedeniu. 3.2.Štatistické údaje o odporúčaniach IAS V roku 2014 IAS vydal 127 nových odporúčaní (z ktorých 50 bolo označených ako veľmi dôležité a 77 ako dôležité). Dve odporúčania označené ako dôležité vedenie neakceptovalo a ďalšie dve odporúčania označené ako veľmi dôležité akceptovalo len čiastočne. IAS posúdil akčné plány vypracované v súvislosti so všetkými akceptovanými odporúčaniami ako uspokojivé. Podľa údajov auditovaných subjektov sa do začiatku roka 2015 vykonalo 78 % akceptovaných odporúčaní vydaných v rokoch 2010 až 2014. Zo všetkých odporúčaní označených ako veľmi dôležité alebo zásadné, ktoré boli vydané v rokoch 2010 – 2014, bolo 17 veľmi dôležitých odporúčaní (2 %) vykonaných o viac ako šesť mesiacov neskôr. Všetky odporúčania označené ako zásadné sa vykonali. Výbor pre pokrok v oblasti auditu bol pravidelne informovaný o veľmi dôležitých odporúčaniach, ktorých vykonanie sa oneskorilo o viac ako šesť mesiacov, a v prípade potreby pripomínal útvarom ich povinnosť tieto odporúčania vykonať. Celkový počet akceptovaných odporúčaní vydaných v rokoch 2010 – 2014, v súvislosti s ktorými IAS do konca roka 2014 uskutočnil následné audity, dosahuje výšku 640. Na základe následných auditov IAS sa potvrdilo, že odporúčania sa vykonávajú uspokojivo a prispievajú k zlepšovaniu systémov kontroly v rámci auditovaných útvarov. IAS uzavrel 95 % odporúčaní, ktoré boli v tomto období predmetom následného auditu. V sprievodnom pracovnom dokumente útvarov Komisie sú uvedené podrobnejšie informácie o miere akceptovania nových odporúčaní a vykonávania odporúčaní vzťahujúcich sa na obdobie rokov 2010 – 2014.

4.Hlavné zistenia a odporúčania 4.1.Horizontálne záväzky 4.1.1.Audit efektívnosti a účinnosti fázy plánovania výberového procesu – viaceré GR [EPSO, GR HR, GR CNECT, GR SANTE (predtým SANCO), GR TAXUD] Celkovým cieľom auditu bolo posúdiť účinnosť a efektívnosť súčasnej fázy plánovania procesu výberu nových zamestnancov s ohľadom na potreby inštitúcií EÚ. Audit sa týkal procesov plánovania, ktoré sú zavedené v úrade EPSO a v Európskej komisii. Z auditu vyplynulo, že súčasná fáza plánovania výberového procesu umožňuje plánovanie verejných výberových konaní, ktoré vo všeobecnosti spĺňajú potreby inštitúcií EÚ, pretože im poskytujú skupinu uchádzačov s požadovaným profilom. Úrad EPSO včas a aktívne spolupracuje s inštitúciami EÚ s cieľom analyzovať ich požiadavky a stanoviť poradie z hľadiska priority, ako aj plánovať verejné výberové konania. Na úrovni Komisie umožňuje zavedený proces účinné posúdenie potrieb súvisiacich s uchádzačmi. IAS však vypracoval dve veľmi dôležité odporúčania zamerané na zlepšenie efektívnosti a načasovania plánovania prostredníctvom vydania usmernení, zlepšenia nástrojov na riadenie ľudských zdrojov („HRM“) používaných pri analýze budúcich potrieb v oblasti náboru pracovníkov a odstránenia krokov, ktoré boli pre proces odhadovania budúcich potrieb súvisiacich s uchádzačmi len málo prínosné alebo neboli prínosné vôbec. Úrad EPSO by mal v záujme vyriešenia týchto záležitostí vypracovať usmernenia a pokyny pre inštitúcie EÚ, ktorými sa zlepší zosúladenie a porovnateľnosť požiadaviek týchto inštitúcií na uchádzačov, a mal by vyžadovať aj dostatočné informácie o kritériách uplatňovaných na správne stanovenie priority požiadaviek a uskutočňovať výberové konania podľa skutočných potrieb inštitúcií a ich kapacít v oblasti pracovných miest. Lepším plánovaním realizácie by sa malo dosiahnuť aj zníženie počtu oneskorení. Na úrovni generálnych riaditeľstiev by sa mali dôsledne používať nástroje na riadenie ľudských zdrojov, výstupy ktorých by sa mali využívať na analýzu budúcich potrieb v oblasti náboru. Auditované útvary vypracovali akčné plány, ktoré IAS považuje z hľadiska vykonávania odporúčaní za uspokojivé. Ďalšie podrobnosti sú uvedené v oddiele 2.1 pracovného dokumentu útvarov Komisie. 4.1.2.Horizontálny audit IT: Audit riadenia externe dodávaných IT služieb a dohľadu nad nimi (správa zmlúv) – viaceré GR [GR BUDG, GR DIGIT, GR HOME, OP, GR SANTE (predtým GR SANCO)] Veľká časť výdavkov, ktoré Komisia vynakladá na IT, je určená na outsourcing IT služieb interným alebo externým poskytovateľom. Zodpovednosť sa v Komisii rozdeľuje medzi úroveň inštitúcie a lokálnu úroveň. Na úrovni inštitúcie vypracúvajú usmernenia, pokyny a vzorové dokumenty GR DIGIT a GR BUDG, ktoré pripravujú aj školenia a spravujú rámcové zmluvy. Na lokálnej (prevádzkovej) úrovni sú za vymedzenie potrieb, plnenie jednotlivých zmlúv a zabezpečenie poskytovania služieb zodpovedné príslušné generálne riaditeľstvá a útvary. V tejto súvislosti bolo celkovým cieľom auditu posúdiť účinnosť a efektívnosť procesov Komisie zavedených na účely správy zmlúv a dohľadu nad zmluvami na externe dodávané IT služby, aby sa zabezpečil najvýhodnejší pomer medzi kvalitou a cenou. Pri audite sa zistilo, že na úrovni inštitúcie aj prevádzkovej úrovni je zavedený prepracovaný proces riadenia externe dodávaných IT služieb a dohľadu nad nimi. Veľmi závažné problémy však IAS zistil v oblastiach odhadu potrieb pred vypracovaním rámcovej zmluvy, riadenia kvality externe dodávaných služieb na základe vynaloženého času a prostriedkov a v oblasti usmernení týkajúcich sa výberu typu outsourcingu služieb. Proces posudzovania potrieb pred vypracovaním rámcovej zmluvy by mal byť štandardizovaný na ústrednej aj prevádzkovej úrovni, pričom by mali byť poskytnuté pokyny k tomu, ako vymedzovať potreby (aby sa zabezpečil súlad medzi výzvami na predkladanie ponúk), a mal by sa zaviesť štruktúrovaný a vysledovateľný proces na úrovni GR. Zlepšiť je potrebné aj konsolidáciu potrieb na úrovni Komisie, aby sa dali presnejšie určiť skutočné potreby generálnych riaditeľstiev a útvarov. Pokiaľ ide o správu jednotlivých zmlúv na základe vynaloženého času a výdavkov, GR DIGIT by malo zabezpečiť konzistentnosť rámcových zmlúv z hľadiska úrovne kontrol, ktoré sa majú vykonávať pri výbere konzultantov intra muros, vymedzenie kľúčových ukazovateľov výkonnosti („KPI“), poskytovanie informácií o výkone subdodávateľov koncovým používateľom v generálnych riaditeľstvách alebo útvaroch a zosúladenia klauzúl o uplatňovaní náhrad za spôsobenú škodu na základe globálneho ukazovateľa služieb. Na prevádzkovej úrovni by mali generálne riaditeľstvá a útvary zlepšiť systém merania výkonnosti v súvislosti so svojimi rámcovými zmluvami. Pokiaľ ide o výber typu outsourcingu služieb, GR DIGIT by malo vydať usmernenia, ktoré pomôžu generálnym riaditeľstvám a útvarom na prevádzkovej úrovni vybrať najvhodnejší pracovný režim. Na prevádzkovej úrovni by sa malo vyberať na základe analýzy nákladov a prínosov, pričom by sa mali zohľadňovať konkrétne podmienky a obmedzenia týkajúce sa externe dodávaných služieb. IAS vydal odporúčania pre GR DIGIT, GR SANTE a OP. Auditované útvary vypracovali akčné plány, ktoré IAS považuje z hľadiska vykonávania odporúčaní za uspokojivé. Ďalšie podrobnosti sú uvedené v oddiele 2.2 pracovného dokumentu útvarov Komisie. 4.1.3.Audit administratívnych procesov podporujúcich európsky semester (ES) – viaceré GR (SG, SJ, GR COMM, GR COMP, GR ECFIN, GR EMPL, GR MARKT, GR TAXUD) Účelom európskeho semestra je poskytnúť členským štátom priestor na diskusiu o ich rozpočtových a makroekonomických plánoch, ako aj plánoch štrukturálnych reforiem a ich koordináciu s inštitúciami EÚ a ďalšími členskými štátmi („ČŠ“), v konkrétnych termínoch počas celého roka. Celkovým cieľom tohto auditu výkonnosti bolo zodpovedať túto otázku: Sú administratívne procesy podporujúce európsky semester v Komisii účinné a efektívne? Počas auditu sa posudzovala primeranosť systému vnútornej kontroly, pokiaľ ide o prípravu a oznamovanie rôznych výstupov európskeho semestra. Z auditu celkovo vyplynulo, že administratívne procesy na SG a kontrolovaných GR účinne a efektívne podporujú realizáciu európskeho semestra v Komisii.

Podrobnejšie informácie sú uvedené v oddiele 2.3 pracovného dokumentu útvarov Komisie. 4.1.Poľnohospodárstvo, prírodné zdroje a zdravie (AGRI, CLIMA, ENV, MARE, SANTE, CHAFEA) 4.1.1.Preskúmanie právnej úpravy spoločnej poľnohospodárskej politiky na obdobie rokov 2014 – 2020 pomocou analýzy nedostatkov, prvá fáza (GR AGRI) IAS vykonal analýzu nedostatkov právnej úpravy spoločnej poľnohospodárskej politiky („SPP“) na obdobie rokov 2014 – 2020. Pozostávala z vysokoúrovňovej analýzy prijatých právnych predpisov týkajúcich sa SPP, ktoré sa týkajú oboch pilierov, t. j. najmä, nie však výhradne, Európskeho poľnohospodárskeho záručného fondu („EPZF“, 1. pilier) a Európskeho poľnohospodárskeho fondu pre rozvoj vidieka („EPFRV“, 2. pilier). Hlavným cieľom tejto analýzy nedostatkov bolo upozorniť v najdôležitejších oblastiach na ďalšie a/alebo väčšie riziká, ktorým Komisia čelí v dôsledku nového právneho rámca SPP. Analýza bola zameraná najmä na základný obsah prijatých právnych predpisov a rozsah, v akom tento obsah odzrkadľuje pôvodné návrhy alebo ciele Komisie na účely dosiahnutia primeranej rovnováhy medzi znižovaním administratívneho zaťaženia a súčasným zachovaním potrebnej úrovne kontroly, aby mohla Komisia vykonávať svoje povinnosti v oblasti dohľadu v súvislosti s plnením rozpočtu. Právne predpisy obsahujú niekoľko zásadných zlepšení zameraných na harmonizáciu a zjednodušenie ustanovení, ktorými sa upravujú štrukturálne fondy a dva piliere v oblasti poľnohospodárstva. IAS uznáva, že útvary Komisie sa vo fáze rokovaní aj napriek veľmi silným vonkajším politickým tlakom snažili chrániť záujmy Komisie súvisiace s jej úlohou dohľadu. Konečné znenie prijatých právnych predpisov však malo za následok vznik ďalších a/alebo väčších rizík, ktoré bude potrebné riešiť v rámci príprav GR AGRI na návrh a realizáciu kontrol v novom období. Najnovšou hlavnou témou je samotná zložitosť a rozsah zmien, ktoré legislatívny proces priniesol. Vo všetkých oblastiach, najmä však v kľúčových, ku ktorým patrí ekologizácia, bolo zavedených množstvo nových opatrení, ako aj množstvo odchýlok, výnimiek a doplňujúcich pravidiel, ktoré členským štátom poskytli väčšiu flexibilitu. IAS berie na vedomie úsilie GR AGRI o riešenie týchto problémov, vypracovalo napríklad príručky a podrobné usmernenia, ktoré má prijať Komisia. Na druhej strane však členské štáty majú značne väčší priestor na výklad, čo môže mať rovnako veľký vplyv na chybovosť. Vzhľadom na povahu tohto záväzku boli sformulované iba všeobecné odporúčania a útvary nemuseli vypracovať akčné plány. Namiesto toho sa bude IAS zaoberať najzávažnejšími rizikami, ktoré sa v roku 2015 zistili pri auditoch zameraných na ekologizáciu, schvaľovací proces programov rozvoja vidieka a mechanizmus pozastavenia a prerušenia. Podrobnejšie informácie sú uvedené v oddiele 3.1 pracovného dokumentu útvarov Komisie. 4.2.Súdržnosť (REGIO, EMPL) 4.2.1.Preskúmanie právnej úpravy európskych štrukturálnych a investičných fondov (EŠIF) na obdobie rokov 2014 – 2020 pomocou analýzy nedostatkov, prvá fáza – viaceré GR (GR AGRI, GR EMPL, GR MARE, GR REGIO) S cieľom zlepšiť koordináciu a harmonizované čerpanie fondov, z ktorých sa poskytuje podpora v rámci politiky súdržnosti, (EFRR, ESF a KF) spolu s fondom pre rozvoj vidieka (EPFRV), ako aj odvetviu námorníctva a rybárstva (ENRF), bolo pre všetky tieto fondy, spoločne nazývané európske štrukturálne a investičné fondy („EŠIF“), prijaté nariadenie o spoločných ustanoveniach („NSU“). V roku 2014 IAS uskutočnil dvojfázovú analýzu nedostatkov právnej úpravy EŠIF na obdobie rokov 2014 – 2020. Prvá fáza pozostávala z vysokoúrovňovej analýzy prijatých právnych predpisov, ktorá sa týkala štyroch GR (GR AGRI, GR EMPL, GR MARE a GR REGIO) a piatich EŠIF. Analýza bola zameraná najmä na základný obsah prijatých právnych predpisov a rozsah, v akom tento obsah odzrkadľuje pôvodné návrhy alebo ciele Komisie na účely dosiahnutia primeranej rovnováhy medzi znižovaním administratívneho zaťaženia a súčasným zachovaním potrebnej úrovne kontroly, aby mohla Komisia vykonávať svoje povinnosti v oblasti dohľadu v súvislosti s plnením rozpočtu v rámci zdieľaného hospodárenia. Zistenia týkajúce sa konkrétne GR AGRI sa oznamovali osobitne – pozri oddiel 4.2.1 tejto správy. Druhá fáza pozostávala z dôkladnejšieho preskúmania návrhu a príprav uskutočnených konkrétnymi generálnymi riaditeľstvami („GR“) (pozri oddiel 4.3.2). Hlavným cieľom prvej fázy preskúmania bolo upozorniť v najdôležitejších oblastiach na ďalšie riziká, ktorým Komisia čelí v dôsledku spoločného legislatívneho procesu v súvislosti s NSU. NSU v sebe spája množstvo zásadných zlepšení zameraných na harmonizáciu a zjednodušenie ustanovení, ktorými sa upravujú štrukturálne fondy. IAS tento prístup víta a uznáva, že útvary Komisie sa vo fáze rokovaní aj napriek silným vonkajším politickým tlakom snažili chrániť záujmy Komisie súvisiace s jej úlohou dohľadu. Konečné znenie prijatých právnych predpisov malo však v porovnaní s pôvodnými návrhmi Komisie za následok vznik ďalších závažných rizík, ktoré bude potrebné riešiť v rámci príprav GR na návrh a realizáciu kontrol v novom programovom období. Napriek tomu, že v súčasnosti existuje jeden všeobecný súbor pravidiel, je tento legislatívny balík ako celok veľmi zložitý. Niekedy nie je dostatočne zrozumiteľný, v dôsledku čoho by členské štáty mohli mať problémy s jeho výkladom, Komisii a orgánom členských štátov by sa tým mohlo sťažiť overovanie a kontrola a v konečnom dôsledku by sa tým mohlo zvýšiť riziko chýb. Konečné znenie NSU je v oblasti finančných opráv menej prísne, v dôsledku čoho členské štáty prichádzajú o finančné prostriedky (čisté finančné opravy) a majú menej stimulov na zlepšovanie prvej úrovne kontrol. Vzhľadom na pravidlá uchovávania dokumentov NSU takisto prináša určité obmedzenia, pokiaľ ide o časový interval na vykonávanie auditov. A napokon, zavedenie výkonnostného rámca viedlo k dohode o množstve výnimiek a podmienok týkajúcich sa pravidiel, čo by mohlo znamenať, že nevýkonnosť sa nebude môcť vo veľkom rozsahu trestať, čím by sa však mohol oslabiť konečný vplyv rámca. Vzhľadom na povahu tohto záväzku IAS vypracoval iba všeobecné odporúčania, ktoré by mali GR riadne zohľadniť pri prípravách v budúcnosti, akčné plány však vypracovať nemuseli. Konkrétnejšie odporúčania boli vypracované v rámci druhej fázy (pozri oddiel 4.3.2).

Podrobnejšie informácie sú uvedené v oddiele 4.1 pracovného dokumentu útvarov Komisie. 4.2.2.Analýza nedostatkov nových právnych predpisov/návrhu týkajúceho sa európskych štrukturálnych a investičných fondov (EŠIF) na programové obdobie 2014 – 2020, druhá fáza – viaceré GR (GR EMPL, GR REGIO) Druhá fáza preskúmania pomocou analýzy nedostatkov bola dokončená v GR REGIO a GR EMPL a na konci roka a v roku 2015 ešte prebiehala v GR MARE. Audítori uznávajú neustále úsilie GR EMPL a GR REGIO zaviesť pevný základ pre nové operačné programy na programové obdobie 2014 – 2020 a systémy riadenia a kontroly. IAS však zistil štyri veľmi dôležité problémy, ktoré sa týkajú oboch GR: v oblasti dohľadu nad systémami riadenia a kontroly členských štátov, v oblasti rokovaní o operačných programoch („OPr“) a ich prijímania, v oblasti orientácie na výsledky a výkonnostného rámca a v oblasti systémov IT podporujúcich riadenie procesov na programové obdobie 2014 – 2020. GR EMPL a GR REGIO by mali v záujme odstránenia týchto problémov objasniť nedostatky zistené v stratégii auditov, aby už od počiatku zaistili riadne postupy získavania uistenia pre obe GR. Preto by mali podrobnejšie rozpracovať svoju stratégiu auditov tak, aby sa ňou získalo uistenie v súvislosti so spoľahlivosťou orgánu auditu („OA“). Ročné zameranie stratégie auditov by sa malo doplniť viacročným prístupom, pokiaľ ide o budovanie uistenia, a auditmi plánovanými tak, aby sa optimalizovalo obdobie uchovávania dokumentov. GR by mali okrem toho naplánovať viac auditov systému včasnej prevencie. GR REGIO a GR EMPL by mali dôsledne monitorovať záverečné fázy pred prijatím OPr vrátane toho, či sa zohľadňujú pripomienky Komisie. GR by tiež mali objasniť minimálne požiadavky na dokumentovanie práce zodpovedných referentov („ZR“) a zabezpečiť, aby ich referenti dodržiavali. Obe GR by mali zabezpečiť, aby referenti aktívne spochybňovali prijateľnosť míľnikov alebo cieľov a svoje posúdenie zdokumentovali. Pokiaľ ide o používaný systém IT (WAVE), v záujme zabezpečenia stabilnej platformy by mali zaistiť, aby boli včas vymedzené a odsúhlasené pracovné procesy, vytvoriť stabilný projektový tím, zabezpečiť spoľahlivé plánovanie a monitorovanie projektov, zlepšiť vývojové metódy v oblasti IT a riešenie chýb. Auditované útvary vypracovali akčné plány, ktoré IAS považuje z hľadiska zmierňovania zistených rizík za uspokojivé. Podrobnejšie informácie sú uvedené v oddiele 4.2 pracovného dokumentu útvarov Komisie. 4.2.3.Audit príprav na používanie finančných nástrojov v GR EMPL v rokoch 2014 – 2020 (GR EMPL) a audit príprav na používanie finančných nástrojov v GR REGIO v rokoch 2014 – 2020 (GR REGIO) Úloha finančných nástrojov pri dosahovaní cieľov politiky súdržnosti sa v predchádzajúcich programových obdobiach postupne zväčšovala. Právnym rámcom na programové obdobie 2014 – 2020 sa rozšíril rozsah ich používania a zároveň sa zaviedlo množstvo zmien zameraných na posilnenie vykonávacieho rámca. Vzhľadom na tieto zvýšené očakávania a s nimi spojené riziká, najmä v súvislosti s pravdepodobnými úrovňami čerpania a efektívnym a účinným využívaním prostriedkov, IAS uskutočnil súčasne dva audity v GR REGIO a GR EMPL, ktoré sa týkali príprav na obdobie rokov 2014 – 2020. Hlavným cieľom týchto auditov bolo posúdiť pripravenosť GR na monitorovanie finančných nástrojov a vykonávanie dohľadu nad nimi podľa nového právneho rámca a vopred upozorniť na všetky nedostatky v systémoch vnútornej kontroly týchto GR. Audity pozostávali z podrobnej analýzy primeranosti právneho rámca na roky 2014 – 2020 a z preskúmania návrhu systému vnútornej kontroly. To zahŕňalo aj činnosti vnútorného budovania kapacít a budovania kapacít v členských štátoch. Celkovo možno konštatovať, že obe GR vykonali dostatočné prípravy, čo však neplatí pre úsilie o budovanie kapacít. Zatiaľ čo IAS oceňuje, že viacero opatrení už bolo prijatých, kľúčovým prvkom pre obe GR je technická poradná platforma finančných nástrojov („FI-TAP“). Zavedenie tejto platformy sa v dôsledku neskorého prijatia legislatívneho rámca a oneskorení pri rokovaniach o finančnej a administratívnej rámcovej dohode („FAFA“) medzi Komisiou a EIB značne oneskorilo. V prípade členských štátov, ktoré majú malé alebo žiadne skúsenosti s používaním finančných nástrojov by to mohlo spôsobiť ďalšie oneskorenia pri čerpaní a vykonávaní. Mohlo by sa aj zvýšiť riziko nezrovnalostí a neefektívneho a neúčinného vynakladania finančných prostriedkov na technickú pomoc. V prípade GR REGIO aj GR EMPL bol tento problém označený ako veľmi dôležitý. Obe GR musia pozorne monitorovať prípravy na spustenie platformy FI-TAP a ich časový harmonogram. Platforma by mala byť dostatočne flexibilná, aby spĺňala potreby všetkých zainteresovaných strán. Pred jej spustením musia uvedené GR riadne naplánovať vypracovanie podpornej technickej dokumentácie a pripraviť jeho časový harmonogram a takisto dôkladnejšie pripraviť školenia pre svojich audítorov a referentov pre jednotlivé geografické oblasti. IAS okrem toho zistil niekoľko problémov vyplývajúcich z nových právnych ustanovení, ktoré sa dajú voľne vykladať a môžu predstavovať riziká pri praktickom vykonávaní (t. j. z ustanovení o financovaní prevádzkového kapitálu, oznamovaní dosiahnutého pákového efektu, ustanovení o preferenčnom zaobchádzaní so súkromnými investormi, ako aj pravidiel týkajúcich správnych nákladov a poplatkov). Tieto problémy boli v prípade GR REGIO označené ako veľmi dôležité a v prípade GR EMPL ako dôležité. Pri druhom uvedenom označení sa zohľadnila skutočnosť, že pre rozpočtové pravidlá GR EMPL sú finančné nástroje oveľa menej dôležité ako pre GR REGIO. Generálnym riaditeľstvám sa odporučilo, aby zabezpečili, že riziká súvisiace so zistenými problémami v právnom rámci budú primerane zmierňované a riadne zohľadnené v usmerneniach pre zamestnancov GR REGIO, GR EMPL a členské štáty, ako aj v stratégiách auditov a kontrol, ktoré boli upravené pre programové obdobie 2014 – 2020. Konkrétne je potrebné pripraviť usmernenia týkajúce sa oprávnenosti prevádzkového kapitálu, preferenčného zaobchádzania so súkromnými investormi, používania hodnotiacich správ ex ante a oznamovania pákového efektu. Obe GR vypracovali akčné plány, ktoré IAS považuje z hľadiska vykonávania odporúčaní za uspokojivé. Podrobnejšie informácie sú uvedené v oddieloch 4.3 a 4.4 pracovného dokumentu útvarov Komisie. 4.2.4.Obmedzené preskúmanie výpočtu mier zostatkovej chybovosti GR REGIO za rok 2013 a jeho východiskovej metodiky (GR REGIO) V roku 2014 IAS pokračoval vo vykonávaní obmedzených preskúmaní výpočtu mier zostatkovej chybovosti. Obmedzené preskúmanie bolo vykonané v GR REGIO a GR CNECT (pozri oddiel 4.4.6). Cieľom bolo preskúmať výpočet kumulatívneho zostatkového rizika/chybovosti („KZR“) a jeho východiskovú metodiku a prispieť tak k zmierneniu rizika udelenia absolutória tým, že sa GR REGIO umožní prijať prípadné príslušné opatrenia ešte pred zverejnením týchto údajov v záverečnej výročnej správe o činnosti („VSČ“) a súhrnnej správe.

Preskúmanie poukázalo na tri veľmi dôležité zistenia. Spoľahlivosť údajov o chybovosti, ktoré oznámili vnútroštátne orgány auditu, sa do veľkej miery líši, pričom existuje riziko, že tieto údaje boli podhodnotené. GR REGIO by sa malo naďalej snažiť posilňovať spoľahlivosť činností orgánov auditu tým, že zabezpečí praktické uplatňovanie usmernení, ako aj tým, že posilní požiadavky na oznamovanie v rámci programového obdobia 2014 – 2020. Údaje o stiahnutých a vrátených sumách, ktoré oznamujú členské štáty, nie sú vždy spoľahlivé, a to čiastočne v dôsledku obmedzení, pokiaľ ide o spôsob, ktorým sa oznamujú Komisii, ale aj preto, že orgány auditu ich kontrolujú iba v obmedzenej miere. V systéme je okrem toho možné duplicitne započítať do výpočtu niektoré položky a zohľadniť predbežné kľúčové informácie o stiahnutých a vrátených sumách skôr, ako sú isté. Všetky tieto faktory spoločne zvyšujú riziko nadhodnotenia údajov a následného podhodnotenia zostatkového rizika/chybovosti. Pokiaľ ide o ďalší postup, GR musí vykonávať systematickejšie kontroly údajov členských štátov, zabezpečiť, aby jeho audity pokrývali príslušné oblasti, a odstrániť riziko nadhodnotenia. GR REGIO by malo posúdiť uistenie, ktoré má o tom, že prebiehajúce vymáhanie prostriedkov a formálne dohody sa v praxi skutočne vykonávajú, a že správy členských štátov o stiahnutých a vrátených sumách, ktoré boli predložené pred termínom 31. marca, sú správne, pričom by tam malo urobiť ešte pred ich zohľadnením. Okrem toho by sa na základe vykonávacích aktov na programové obdobie 2014 – 2020 mal zlepšiť spôsob, akým členské štáty oznamujú stiahnuté a vrátené sumy. Záporné údaje o zostatkovom riziku/chybovosti v mnohých operačných programoch možno preniesť a zahrnúť do výpočtu celkového priemerného zostatkového rizika/chybovosti za všetky operačné programy. Výsledkom je podhodnotenie celkových údajov o zostatkovom riziku/chybovosti približne o 10 %. Okrem toho sa miery chybovosti za predchádzajúci rok používajú na odhadnutie chybovosti za aktuálny rok, aj keď nejde vždy o najlepší dostupný odhad, napríklad v prípadoch, keď došlo k zásadným zmenám systémov riadenia a kontroly. Výsledkom môže byť podhodnotenie alebo nadhodnotenie údajov o zostatkovom riziku/chybovosti. GR REGIO by malo v súvislosti s výročnou správou o činnosti za rok 2013 analyzovať, či je rozumné používať pre jednotlivé operačné programy ako najlepší odhad pri výpočte zostatkového rizika/chybovosti a sumy v riziku za aktuálny rok chybovosť v oblasti výdavkov za predchádzajúci rok. Počínajúc výročnou správou o činnosti za rok 2014 by sa záporné údaje týkajúce sa jednotlivých operačných programov nemali prenášať do výpočtov týkajúcich sa nasledujúceho roka. Údaje tejto správy sa pred dokončením výročnej správy o činnosti za rok 2013 použili v partnerských hodnoteniach návrhov výročných správ o činnostiach. Všetky zistenia a odporúčania boli akceptované a GR v najväčšej možnej miere vykonalo odporúčania v súvislosti so svojou výročnou správou o činnosti za rok 2013. Pri nedávnom následnom audite sa ukázalo, že všetky zostávajúce opatrenia vyplývajúce z veľmi dôležitých odporúčaní sa vykonali v súvislosti s výročnou správou o činnosti za rok 2014. Podrobnejšie informácie sú uvedené v oddiele 4.5 pracovného dokumentu útvarov Komisie. 4.3.Výskum, energetika a doprava (CNECT, ENER, JRC, MOVE, RTD, ERCEA, INEA, REA) 4.3.1.Preskúmanie právnych predpisov týkajúcich sa programu Horizont 2020 pomocou analýzy nedostatkov – viaceré GR (GR CNECT, GR ENER, GR MOVE, GR RTD) Horizont 2020 je nový program financovania Únie, v ktorom sa zlučujú všetky predchádzajúce programy financovania výskumu a inovácií zo strany Únie. Viazané rozpočtové prostriedky programu Horizont 2020 spravujú priamo generálne riaditeľstvá („GR“), výkonné agentúry a ďalšie vykonávacie orgány. IAS skúma právny rámec programu Horizont 2020 a sprievodný investičný balík v oblasti inovácie pomocou analýzy nedostatkov („IIP“) v dvoch etapách. V prvej etape sa uskutočnilo toto preskúmanie zamerané na obsah prijatých právnych predpisov a ich porovnanie s pôvodným návrhom Komisie. Druhá etapa v roku 2015 bude zahŕňať dôkladnejšie preskúmanie navrhovania a príprav, ktoré uskutočnili GR RTD, ďalšie GR a výkonné agentúry. Hlavným cieľom prvej etapy bolo porovnať prijaté právne predpisy s návrhom Komisie a v najdôležitejších oblastiach upozorniť na dodatočné riziká, ktorým Komisia čelí v dôsledku spoločného legislatívneho procesu, pričom sa zohľadnil stanovený cieľ Komisie prijať jednoduchšiu programovú štruktúru a jednotný súbor pravidiel účasti, aby sa dosiahla primeraná rovnováha medzi dôverou a kontrolami a znížilo sa administratívne zaťaženie príjemcov a Komisie. IAS víta snahu vyvinutú prostredníctvom týchto právnych predpisov o zoskupenie množstva zlepšení zameraných na harmonizáciu a zjednodušenie ustanovení, ktorými sa upravuje rámcový program výskumu. Zároveň oceňuje úsilie, ktoré útvary Komisie aj napriek vonkajším politickým tlakom vyvinuli na ochranu záujmov Komisie počas fázy rokovaní. V porovnaní s pôvodným návrhom Komisie je konečný právny predpis kompromisom, ktorý sa však veľmi neodlišuje od pôvodne stanovených cieľov Komisie. Zmeny však napriek tomu viedli k vzniku množstva dodatočných rizík, ktoré bude potrebné riešiť v rámci príprav na návrh a realizáciu budúcich kontrol. Vzhľadom na povahu tohto záväzku vypracoval IAS v tejto etape iba všeobecné odporúčania, ktoré by mali GR riadne zohľadniť pri prípravách v budúcnosti, akčné plány však vypracovať nemuseli. Konkrétnejšie odporúčania môžu vyplynúť zo zistení druhej fázy v roku 2015. Podrobnejšie informácie sú uvedené v oddiele 5.1 pracovného dokumentu útvarov Komisie. 4.3.2.Audit zavádzania kontrolných systémov RP7 (vrátane dohľadu nad externými subjektmi) v GR CNECT (GR CNECT) Tento záväzok tvoril súčasť súboru auditov zavádzania kontrolných systémov RP7, ktoré sa realizovali v GR alebo agentúrach s najvyšším rozpočtom v tejto oblasti. GR CNECT realizuje politiku EÚ v oblasti výskumu a podporuje vytvorenie Európskeho výskumného priestoru, a to najmä prostredníctvom rámcových programov pre výskum (2007 – 2013), ktoré sa postupne ukončujú, v rokoch 2016 – 2017 však veľká časť platobných rozpočtových prostriedkov vynaloží na preplatenie nákladov. GR CNECT okrem toho vykonáva dohľad nad dvomi spoločnými podnikmi (ENIAC a ARTEMIS, ktoré sa nedávno zlúčili do jedného s názvom ECSEL), jedným subjektom založeným podľa článku 185 ZFEÚ [Ambient Assisted Learning („AAL“)] a dvomi agentúrami EÚ (ENISA a BEREC). Vo výročnej správe o činnosti GR CNECT za rok 2013 sa uvádza výhrada týkajúca sa miery zostatkovej chybovosti ovplyvňujúcej presnosť údajov o preplatení nákladov v RP7.

Cieľom auditu bolo posúdiť primeranosť a účinné uplatňovanie systémov vnútornej kontroly vzhľadom na zavedené procesy implementácie výsledkov kontrol ex post, opatrenia proti podvodom, presun kontrolnej činnosti ex post do spoločného centra podpory, ktoré od 1. januára 2014 prevádzkuje GR RTD, a dohľad nad externými subjektmi. Hoci IAS uznáva, že GR RTD má po presune kontrolných činností ex post do spoločného centra vedúcu úlohu pri odhaľovaní podvodov, odporučil, aby GR CNECT prebralo iniciatívu a spolupracovalo s GR RTD na dôkladnejšom rozvinutí existujúceho usmernenia týkajúceho sa ukladania finančných a administratívnych pokút. GR CNECT by malo zabezpečiť ich systematické uplatňovanie (podľa aktuálneho nariadenia o rozpočtových pravidlách, stratégie CAFS, zmluvného rámca RP7 a programu Horizont 2020), a to aspoň v zistených prípadoch podvodov. Okrem toho by malo GR CNECT spolupracovať s GR RTD na sprístupnení účinného a integrovaného IT nástroja určeného na odhaľovanie dvojitého financovania a plagiátorstva, ktorý by bolo možné použiť vo všetkých výskumných službách Komisie, čím sa dosiahne primeraná rovnováha medzi financovaním najrizikovejších projektov a nákladmi na kontroly. GR CNECT by malo vypracovať príslušné vnútorné postupy na začlenenie odhaľovania plagiátorstva do súčasných postupov. GR vypracovalo akčný plán, ktorý IAS považuje z hľadiska vykonávania odporúčaní za uspokojivý. Podrobnejšie informácie sú uvedené v oddiele 5.2 pracovného dokumentu útvarov Komisie. 4.3.3.Audit vykonávania kontrolných systémov RP7 (vrátane dohľadu nad externými subjektmi) v GR RTD (GR RTD) GR RTD realizuje výskumnú politiku EÚ a podporuje vytvorenie Európskeho výskumného priestoru, a to najmä prostredníctvom rámcových programov pre výskum. Vykonáva aj dohľad nad ďalšími subjektmi vykonávajúcimi rozpočet na výskum: dvomi výkonnými agentúrami (REA a ERCEA), štyrmi spoločnými podnikmi („SP“), konkrétne Čistým nebom, FCH, IIL a F4E, a tromi subjektmi (verejno-verejné partnerstvo) založenými podľa článku 185 Zmluvy o fungovaní Európskej únie („ZFEÚ“). Hoci sa siedmy rámcový program na obdobie rokov 2007 – 2013 postupne ukončuje, veľkú časť platobných rozpočtových prostriedkov (8 609,37 mil. EUR) bude v najbližších rokoch ešte stále potrebné vynaložiť na preplatenie nákladov. Vo svojej výročnej správe o činnosti za rok 2013 vyjadrilo GR RTD výhradu týkajúcu sa miery zostatkovej chybovosti ovplyvňujúcej presnosť údajov o preplatení nákladov v RP 7. Cieľom auditu bolo posúdiť primeranosť a účinné uplatňovanie systémov vnútornej kontroly zavedených v GR RTD na sledovanie a vykonávanie dohľadu nad uvedenými subjektmi, ako aj na prevenciu a odhaľovanie podvodov a prechod na spoločnú audítorskú službu (CAS) v spoločnom centre podpory, ktoré od 1. januára 2014 zodpovedá za vykonávanie stratégie auditov ex post v rámci vnútorného riadenia RP 7. IAS odporučil tomuto GR, aby svojich zamestnancov poučilo o zodpovednosti Komisie v tejto oblasti, od spoločných podnikov v rámci spoločných technologických iniciatív získalo najúplnejšie a najaktuálnejšie informácie na prípravu svojej výročnej správy o činnosti a aby zabezpečilo, že bude mať od jednotlivých spoločných podnikov v rámci spoločných technologických iniciatív konzistentné informácie o výpočte miery zostatkovej chybovosti a kritériách významnosti. GR RTD by sa malo okrem toho usilovať o internú dohodu týkajúcu sa vytvorenia spoločného centra podpory, v ktorej sa objasnia roly, povinnosti, úlohy a postupy. Vzhľadom na výzvy, ktorým musí čeliť spoločné centrum podpory („SCP“), a to najmä pri dosahovaní dohôd s inými GR z oblasti výskumu o presune zamestnancov alebo pracovných miest, IAS upozornil ústredné útvary prostredníctvom listu vedeniu na problém nedostatočných zdrojov. A napokon, GR RTD by malo v koordinácii s ostatnými útvarmi v oblasti výskumu aktualizovať spoločnú stratégiu útvarov v oblasti výskumu týkajúcu sa boja proti podvodom, pričom by malo zahrnúť konkrétne opatrenia na lepšie predchádzanie podvodom a ich odhaľovanie, a najmä zaoberať sa rizikami vedeckého a odborného pochybenia, dvojitého financovania a plagiátorstva. GR RTD by malo väčšmi rozpracovať a zaviesť jednoznačné usmernenia týkajúce sa uplatňovania finančných a nefinančných sankcií v RP7 aj v programe Horizont 2020 a vypracovať súbor kľúčových ukazovateľov výkonnosti, aby mohlo merať výkon činností v oblasti boja proti podvodom, ako aj pripraviť vhodný nástroj na monitorovanie a oznamovanie možných prípadov podvodov. IAS okrem toho upozornil aj na množstvo dôležitých otázok, ktoré sa týkali najmä dohľadu nad subjektmi podľa článku 185. Z auditu vyplynulo, že GR RTD nezískalo dostatočné dôkazy o tom, že by tieto subjekty mali účinný a efektívny systém vnútornej kontroly, ako sa to vyžaduje v nariadení o rozpočtových pravidlách. S cieľom neohroziť proces získavania uistenia by malo GR RTD stanoviť a oznámiť subjektom podľa článku 185 jednoznačné kritériá získavania uistenia a vo svojej výročnej správe o činnosti informovať o úrovni vierohodnosti, ktorú od nich získalo. Otázky týkajúce sa zodpovednosti Komisie za plnenie rozpočtu, ktorá bola zverená delegovaným orgánom, nedostatočne harmonizovaného oznamovania výpočtu a zverejňovania chybovosti spoločných podnikov v rámci spoločných technologických iniciatív a oneskorení v počiatočnej fáze spoločnej audítorskej služby môžu mať negatívny vplyv na proces získavania uistenia generálnych riaditeľstiev v oblasti výskumu. GR vypracovalo akčný plán, ktorý IAS považuje z hľadiska vykonávania odporúčaní za uspokojivý. Podrobnejšie informácie sú uvedené v oddiele 5.3 pracovného dokumentu útvarov Komisie. 4.3.4.Audit vykonávania kontrolných systémov RP7 v agentúre ERCEA (ERCEA) Európska rada pre výskum („ERC“) bola zriadená v roku 2007 s cieľom realizovať program Myšlienky v rámci siedmeho rámcového programu („RP7“) v prospech vedeckej komunity v Európe prostredníctvom financovania projektov výskumu na hraniciach poznania. Cieľom ERC je poskytovať výskumným pracovníkom prostriedky na vykonávanie nezávislého výskumu prostredníctvom výberu a financovania nápadov výskumníkov na základe iniciatív vedeckej komunity. Ďalším cieľom ERC je poskytovať kariérne vyhliadky pre najlepších európskych výskumných pracovníkov a pritiahnuť špičkových vedcov. Výkonná agentúra ERC („ERCEA“) je špecializovaná štruktúra zodpovedná za vykonávanie a realizáciu programu. Hoci sa RP7 na obdobie rokov 2007 – 2013 postupne ukončuje, veľkú časť (približne 50 %) rozpočtovanej sumy bude v najbližších rokoch ešte stále potrebné použiť na platby v rámci programu Myšlienky, pričom sa očakáva, že najviac sa budú tieto prostriedky vynakladať v rokoch 2014 až 2016 a posledná platba sa uskutoční v roku 2021. Cieľom auditu bolo posúdiť, či sa účinne a efektívne realizuje stratégia kontrol RP7 agentúry ERCEA a či sa o tom referuje vo výročnej správe o činnosti. Okrem toho IAS skúmal, či agentúra ERCEA zabezpečuje rýchle a primerané prijímanie nápravných opatrení, aby dosiahla prijateľnú chybovosť, pokiaľ ide o zákonnosť a správnosť transakcií. IAS odporučil agentúre ERCEA, aby zverejnila mieru zostatkovej chybovosti na základe štatisticky reprezentatívnej vzorky alebo, ak používa alternatívne posúdenie, aby ju označila ako „zistenú“, a nie „reprezentatívnu“ chybovosť.

Okrem toho by mala agentúra ERCEA vypracovať komplexnú stratégiu auditov a plán auditov vrátane príslušných kľúčových ukazovateľov výkonnosti a pravidelne preskúmavať jej rizikové parametre vzhľadom na špecifiká agentúry ERCEA. Výkonná agentúra vypracovala akčný plán, ktorý IAS považuje z hľadiska vykonávania odporúčaní za uspokojivý. Podrobnejšie informácie sú uvedené v oddiele 5.4 pracovného dokumentu útvarov Komisie. 4.3.5.Audit riadenia verejného obstarávania v GR JRC (GR JRC) Verejné obstarávanie je nevyhnutné z hľadiska základnej činnosti GR JRC, ktorá spočíva v poskytovaní nezávislej vedeckej a technickej podpory politikám EÚ počas celého politického cyklu. Viac ako 75 % ročného rozpočtu (okrem výdavkov na zamestnancov) sa vynakladá prostredníctvom veľkého množstva postupov verejného obstarávania a podpisovania množstva zmlúv. Cieľom auditu bolo posúdiť, či je postup obstarávania v GR JRC v súlade s pravidlami verejného obstarávania a či sú zavedené kontroly účinné. Bol zameraný na procesné aspekty, ako sú analýza a plánovanie potrieb, príprava a plnenie zmlúv a stratégia kontrol ex post. Pri audite sa zistili známky pokroku, ale boli určené aj oblasti, ktoré si vyžadujú ďalšiu pozornosť. V tejto súvislosti by malo GR JRC prijať opatrenia na určenie jednotlivých postupov týkajúcich sa tovarov alebo služieb, ktoré môžu spolu počas roka dosiahnuť prahovú hodnotu, a preto budú predmetom širšieho postupu. IAS odporučil GR JRC, aby prehodnotilo svoju stratégiu v oblasti nákupov nízkej hodnoty na základe analýzy profilu výdavkov každej lokality, prijalo opatrenia, ako je zvyšovanie informovanosti prevádzkových útvarov o kritériách určovania výberu postupu verejného obstarávania, a vykonávalo osobitné kontrolné opatrenia a/alebo informačné činnosti, aby sa ďalej riešili finančné otázky zistené počas testovacej fázy auditu. GR vypracovalo akčný plán, ktorý IAS považuje z hľadiska vykonávania odporúčaní za uspokojivý. Podrobnejšie informácie sú uvedené v oddiele 5.5 pracovného dokumentu útvarov Komisie. 4.3.6.Obmedzené preskúmanie výpočtu miery zostatkovej chybovosti GR CNECT za rok 2013 a jeho východiskovej metodiky (GR CNECT) Cieľom bolo preskúmať výpočet miery zostatkovej chybovosti („RER“) a jeho východiskovú metodiku a prispieť tak k zmierneniu rizika udelenia absolutória tým, že sa GR CNECT umožní v prípade potreby prijať príslušné opatrenia pred začlenením týchto údajov do záverečnej výročnej správy o činnosti a súhrnnej správy. Pri preskúmaní sa nezistili žiadne závažné riziká. Podrobnejšie informácie sú uvedené v oddiele 5.6 pracovného dokumentu útvarov Komisie. 4.4.Hospodárske a finančné záležitosti (COMP, ECFIN, FISMA, GROW, OLAF, TAXUD, TRADE, EASME) 4.4.1.Audit riadenia rizík a procesov plánovania v GR ECFIN v kontexte novej správy hospodárskych záležitostí (GR ECFIN) GR ECFIN zohráva ústrednú úlohu pri navrhovaní, prerokúvaní a realizácii politických reakcií Komisie pri riešení vplyvu celosvetovej finančnej krízy na bankové systémy, akciové trhy a úverové toky. Od roku 2008 sa toto GR výrazne rozšírilo, pokiaľ ide o počet zamestnancov, povinnosti a zložitosť regulačného rámca, v ktorom funguje. Toto GR takisto podstúpilo tri reorganizácie. Cieľom auditu bolo posúdiť, či GR ECFIN pri riadení, sledovaní a oznamovaní svojich nových povinností v oblasti správy hospodárskych záležitostí vychádza z účinného riadenia rizík a postupov plánovania. Celkovo sa pri audite potvrdilo, že v kontexte hospodárskej krízy a značných obmedzení vychádza riadenie, sledovanie a oznamovanie nových povinností GR ECFIN v oblasti správy hospodárskych záležitostí z účinných prvkov riadenia rizík a plánovania, ktoré sú vo všeobecnosti súlade s usmerneniami ústredných útvarov.

Podrobnejšie informácie sú uvedené v oddiele 6.1 pracovného dokumentu útvarov Komisie. 4.4.2.Audit spolupráce GR MARKT s tromi orgánmi dohľadu pre finančné služby (GR MARKT) Po vypuknutí finančnej krízy v roku 2008 sa stala prioritou stabilizácia finančných trhov a najdôležitejším nástrojom na jej dosiahnutie reforma finančného sektora. Finančná kríza upozornila na nevyhnutnosť lepšej regulácie a dohľadu vo finančnom sektore. S cieľom nahradiť predchádzajúcu štruktúru dohľadu EÚ boli 1. januára 2011 zriadené tri európske orgány dohľadu („ESA“) – Európsky orgán pre bankovníctvo („EBA“), Európsky orgán pre cenné papiere a trhy („ESMA“) a Európsky orgán pre poisťovníctvo a dôchodkové poistenie zamestnancov („EIOPA“). Celkovým cieľom bolo posúdiť aktuálny rámec GR MARKT na riadenie výkonnosti, ktorý slúži na vykonávanie následných činností, pokiaľ ide o spoluprácu s tromi európskymi orgánmi dohľadu pre finančné služby jej monitorovanie a na získavanie informácií a oznamovanie pokroku pri dosahovaní cieľov politiky v oblasti európskeho finančného dohľadu. Celkovo z auditu vyplynulo, že navrhovanie a vykonávanie aktuálneho rámca GR MARKT na riadenie výkonnosti, pokiaľ ide o spoluprácu s tromi európskymi orgánmi dohľadu, je primerané, a to pri sledovaní ich činností, ako aj pri získavaní informácií a správ o pokroku pri dosahovaní cieľov politiky v oblasti európskeho finančného dohľadu. Podrobnejšie informácie sú uvedené v oddiele 6.2 pracovného dokumentu útvarov Komisie. 4.4.3.Audit systému merania výkonnosti colných činností v GR TAXUD (GR TAXUD) Fungovanie colnej únie sa opiera o úzku spoluprácu medzi GR TAXUD a vnútroštátnymi správnymi orgánmi. Hlavným nástrojom na podporu vykonávania colnej politiky bol program Colníctvo 2013 (do roku 2013), ktorý od roku 2014 nahradil nový program Colníctvo 2020. Prioritou na rok 2014 bolo dosiahnuť ďalší pokrok v oblasti elektronického colníctva, ktoré predstavuje moderné a bezpapierové prostredie pre clá a obchod vychádzajúce z Colného kódexu Únie („CKÚ“) prijatého 9. októbra 2013. Celkovým cieľom auditu bolo posúdiť rámec GR TAXUD zavedený na meranie výkonnosti colných činností z hľadiska každodenných prevádzkových a administratívnych činností, ako aj dosahovania jeho cieľov politiky. Hoci IAS ocenil prijaté kroky, dospel k záveru, že GR TAXUD by malo výrazne zlepšiť meranie výkonnosti colných výborov a skupín, ako aj interných činností GR TAXUD v colnej oblasti. GR TAXUD by malo vyriešiť tieto dva veľmi dôležité problémy tak, že vytvorí účinnejší systém merania výkonnosti výborov a skupín s jasnejšie vymedzenými povinnosťami, lepšou koordináciou a monitorovaním zdrojov. GR by malo zlepšiť aj svoj vlastný systém merania výkonnosti, a to účinnejším využívaním plánu riadenia a riadenia rizík ako nástrojov riadenia a posilnením internej komunikácie. GR vypracovalo akčný plán, ktorý IAS považuje z hľadiska vykonávania odporúčaní za uspokojivý. Podrobnejšie informácie sú uvedené v oddiele 6.3 pracovného dokumentu útvarov Komisie. 4.5.Vonkajšia pomoc, rozvoj a rozšírenie (DEVCO, ECHO, FPI, NEAR) 4.5.1.Audit týkajúci sa dohôd o príspevku s orgánmi OSN a inými medzinárodnými organizáciami (GR DEVCO) Počas prípravy strategického plánu auditov IAS na roky 2013 – 2015 sa riziko súvisiace s dohodami o príspevku s medzinárodnými organizáciami („MO“) posúdilo ako vysoké, a to na základe významu dohôd o príspevku z finančného hľadiska, keďže tieto dohody predstavujú spôsob poskytovania rozvojovej pomoci. Cieľom auditu bolo posúdiť efektívnosť a účinnosť procesov a postupov zavedených v GR DEVCO na realizáciu činností v oblasti rozvojovej pomoci a spolupráce prostredníctvom dohôd o príspevku s medzinárodnými organizáciami, najmä vzhľadom na požiadavky zavedené v novom nariadení o rozpočtových pravidlách týkajúce sa režimu nepriameho hospodárenia, v rámci ktorého Komisia zverí úlohy súvisiace s plnením rozpočtu okrem iného medzinárodným organizáciám prostredníctvom dohôd o delegovaní nepriameho hospodárenia („IMDA“). IAS dospel k záveru, že GR DEVCO podniklo po prijatí nového nariadenia o rozpočtových pravidlách primerané kroky s cieľom prispôsobiť úrovne svojich vnútorných kontrol novým požiadavkám. IAS si všimol najmä to, že nová metodika hodnotenia ex ante (na základe pilierov), ktorú vypracovalo GR DEVCO v roku 2013, je v súlade s nariadením o rozpočtových pravidlách a jeho pravidlami uplatňovania, ako aj štandardmi vnútornej kontroly Komisie. Celková stratégia GR DEVCO v oblasti správy dohôd o príspevku s medzinárodnými organizáciami, ako sa uvádza v rôznych preskúmaných dokumentoch, je v súlade s rozhodnutím Komisie, dohodou o financovaní, akčným dokumentom a príslušnou dohodou o príspevku, ktorá sa podpísala s medzinárodnou organizáciou. Požiadavky na oznamovanie sú zahrnuté v osobitných podmienkach a správy sú zvyčajne jasné, presné a konkrétne.

Okrem toho IAS konštatuje, že GR DEVCO a GR ECHO koordinovali a jasne si rozdelili prácu v oblasti plánovania nových posúdení na základe pilierov. Podrobnejšie informácie sú uvedené v oddiele 7.1 pracovného dokumentu útvarov Komisie. 4.5.2.Audit dohôd o príspevku s medzinárodnými organizáciami (GR ECHO) Počas prípravy strategického plánu auditov IAS na roky 2013 – 2015 sa riziko spojené s vykonávaním dohôd o príspevku posúdilo ako vysoké na základe skutočnosti, že GR ECHO nevykonáva humanitárne činnosti samo, ale prostredníctvom svojich partnerov v režime nepriameho hospodárenia (podľa prechádzajúceho nariadenia o rozpočtových pravidlách spoločné hospodárenie), čo môže byť pre GR ECHO v oblasti dosahovania cieľov jeho politiky náročné a rizikové. Okrem toho z finančného hľadiska predstavujú dohody o príspevku veľkú časť (46 % v roku 2012) celkových ročných rozpočtových záväzkov GR ECHO. Cieľom auditu bolo posúdiť efektívnosť a účinnosť procesov a postupov zavedených v GR ECHO na vykonávanie činností humanitárnej pomoci, ktoré sa realizujú prostredníctvom dohôd o príspevku s medzinárodnými organizáciami. IAS si všíma úsilie GR ECHO (spolu s GR DEVCO) pri posilňovaní staršej metodiky posudzovania na základe pilierov a vývoji intervenčných stratégií. V posledných rokoch GR ECHO výrazne zlepšilo procesy plánovania a rozhodovania o svojich projektoch a uľahčilo procesy rozhodovania o financovaní, čo GR ECHO a jeho partnerom umožnilo lepšie plánovať projekty. Hoci IAS ocenil prijaté kroky, dospel k záveru, že GR ECHO by malo i) zlepšiť celkový rámec monitorovania a oznamovania s cieľom vyriešiť nedosiahnutie cieľov niektorých projektov; ii) udržať súčasný stav a na základe dosiahnutého pokroku lepšie preukázať, že za finančné prostriedky poskytované medzinárodným organizáciám dostáva primeranú hodnotu a iii) zabezpečiť nákladovú efektívnosť svojej stratégie overovania. IAS odporučil, aby GR ECHO ďalej rozvinulo svoj rámec monitorovania s ohľadom na prechod k novej kultúre založenej na výkonnosti a kládlo väčší dôraz na efektívne vynakladanie finančných prostriedkov v Komisii. GR by takisto malo analyzovať najčastejšie príčiny zlyhaní projektov a pripraviť podklady pre audit s dôvodmi na akceptovanie záverečnej platby v rámci projektov; GR ECHO by malo tiež prehodnotiť svoje potreby v oblasti oznamovania v súvislosti s potrebami monitorovacích návštev na mieste. A napokon by GR ECHO malo konsolidovať svoju stratégiu overovania tak, aby obsahovala ciele a zaoberala sa nákladmi a prínosmi kontrol. GR vypracovalo akčný plán, ktorý IAS považuje z hľadiska vykonávania odporúčaní za uspokojivý. Podrobnejšie informácie sú uvedené v oddiele 7.2 pracovného dokumentu útvarov Komisie. 4.5.3.Audit týkajúci sa procesu získavania uistenia v delegáciách EÚ (GR DEVCO) Počas prípravy strategického plánu auditov IAS na roky 2013 – 2015 sa na základe všeobecnej výhrady, ktorú GR DEVCO formulovalo vo svojich výročných správach o činnosti za roky 2012 a 2013 vo vzťahu ku všetkým svojim činnostiam, posúdilo riziko súvisiace s procesom získavania uistenia v delegáciách EÚ („EUD“) ako vysoké, keďže sa objavilo značné množstvo chýb týkajúcich sa zákonnosti a správnosti (t. j. chybovosť na úrovni 3,63 % v roku 2012 a 3,35 % v roku 2013), čo je v súlade so zisteniami a najpravdepodobnejšou chybovosťou, ktorú zistil Dvor audítorov vo vyhlásení o vierohodnosti za roky 2011 a 2012. Posúdenie rizika vychádzalo aj z auditu IAS z roku 2012, ktorý sa týkal procesu výročných správ o činnosti v GR DEVCO a z ktorého vyplývalo, že je potrebné posilniť reťazec oznamovania („systém pyramídovej kontroly“) smerujúci od vedúcich delegácií k riaditeľom (povoľujúcim úradníkom vymenovaným subdelegovaním – „AOD“) v GR DEVCO a od riaditeľov ku generálnemu riaditeľovi GR DEVCO (povoľujúcemu úradníkovi vymenovanému delegovaním) a zefektívniť správu o riadení vonkajšej pomoci („EAMR“) ako nástroj zodpovednosti (uistenia) a riadenia medzi delegáciami a ústredím. Cieľom auditu bolo posúdiť primeranosť a účinné uplatňovanie systému vnútornej kontroly, procesov riadenia rizík a správy v súvislosti s procesom získavania uistenia v rámci delegácií EÚ. Vzhľadom na prostredie, v ktorom GR DEVCO funguje, je dôležité, aby systémy riadenia a kontroly účinne zabezpečovali zmierňovanie finančného rizika alebo rizika straty dobrého mena pre rozpočet EÚ a zvyšovali pravdepodobnosť dosiahnutia efektívneho vynakladania finančných prostriedkov daňovníka. Poskytnutie vyhlásenia o vierohodnosti vedúcimi delegácií je účinným prostriedkom na poskytnutie uistenia o fungovaní vnútorného kontrolného prostredia, ktorý IAS víta. IAS dospel k záveru, že proces správy o riadení vonkajšej pomoci je v rámci delegácií EÚ pod vedením vedúceho delegácie, ktorý podpisuje vyhlásenie o vierohodnosti podľa požiadaviek nariadenia o rozpočtových pravidlách, dobre štruktúrovaný a organizovaný. IAS však konštatuje, že tento proces by sa mohol ešte viac zlepšiť poskytnutím jednoznačného usmernenia delegáciám EÚ, ktoré by sa týkalo: i) prvkov alebo udalostí, ktoré by mohli viesť k výhradám zo strany delegácií EÚ; a ii) potenciálnych dôsledkov výhrady. IAS zistil jeden veľmi závažný problém spočívajúci v nedostatočnom usmernení o tom, kde a ako sa má vyjadriť výhrada vedúcich delegácií vo vyhlásení o vierohodnosti. S cieľom zmierniť toto riziko by malo GR DEVCO zlepšiť svoje usmernenie týkajúce sa: i) vymedzenia výhrady vrátane potenciálneho finančného vplyvu alebo vplyvu na dobré meno na úrovni delegácií EÚ a ii) dôsledkov výhrady (t. j. hlavné opatrenia, ktoré sa vymedzili, vykonajú sa alebo sa plánujú vykonať s cieľom napraviť situáciu alebo odstrániť nedostatok, ktorý mal za následok vyjadrenie výhrady). Takisto je potrebné zdôrazniť jedno dôležité odporúčanie: správa o riadení vonkajšej pomoci je hlavným nástrojom zodpovednosti, ktorý delegácie EÚ používajú na získavanie uistenia v súvislosti so správou finančných prostriedkov, ktoré im boli delegované. Pozostáva zo súboru kľúčových ukazovateľov výkonnosti týkajúcich sa riadneho finančného hospodárenia a efektívnosti systému vnútorných kontrol a systému auditu. IAS odporučil, aby GR DEVCO zlepšilo návrh správy o riadení vonkajšej pomoci tým, že poskytne ďalšie usmernenia týkajúce sa návrhu, používania a dôležitosti kľúčových ukazovateľov výkonnosti, ktoré tvoria túto správu, aby sa zabezpečilo, že sa budú poskytovať dostatočné informácie na proces získavania uistenia. GR vypracovalo akčný plán, ktorý IAS považuje z hľadiska vykonávania odporúčaní za uspokojivý. Podrobnejšie informácie sú uvedené v oddiele 7.3 pracovného dokumentu útvarov Komisie. 4.5.4.Audit rozpočtovej podpory v GR DEVCO Rozpočtová podpora („RP“) je spôsob poskytovania pomoci financovaný z rozpočtu EÚ a Európskeho rozvojového fondu („ERF“) a v roku 2014 predstavoval 24 % celkových platieb GR. Charakteristickým znakom rozpočtovej podpory je, že využívanie finančných prostriedkov sa nedá vysledovať, pretože sa prevedú do štátnej pokladnice prijímajúcej krajiny. Povinnosti Komisie pri zúčtovaní a kontrole týchto prostriedkov sa preto obmedzujú na zabezpečenie splnenia podmienok vyplácania a toho, aby sa prevod finančných prostriedkov uskutočnil v súlade s dohodou podpísanou s touto krajinou.

Na konci roka 2013 sa uskutočnilo alebo nachádzalo v štádiu prípravy 256 operácií v oblasti rozpočtovej podpory v 84 krajinách. Zďaleka najväčšími príjemcami prostriedkov z rozpočtovej podpory sú Afrika (44 % celkových prebiehajúcich záväzkov v roku 2013) a krajiny európskeho susedstva a partnerstva (31 % celkových záväzkov v roku 2013). Využívanie určitých aspektov rozpočtovej podpory zo strany Komisie v priebehu rokov spochybnili Výbor pre rozvoj (DEVE) a Výbor pre kontrolu rozpočtu („KONT“) Európskeho parlamentu, ako aj členské štáty. V osobitnej správe č. 11/2010 okrem toho Európsky dvor audítorov konštatuje nedostatky v správe rozpočtovej podpory zo strany Komisie. Cieľom auditu bolo posúdiť prístup GR DEVCO k rozpočtovej podpore, a najmä to, či boli procesy správy operácií GR DEVCO v oblasti rozpočtovej podpory účinné a efektívne. Pri audite sa dospelo k záveru, že usmernenia o rozpočtovej podpore (vydané v septembri 2012) predstavujú spolu s posilneným rámcom riadenia rizík dobrý základ pre informované rozhodovanie. IAS víta nadchádzajúcu revíziu usmernení o rozpočtovej podpore, ktorá prichádza práve včas, aby sa ňou upravila realizácia nových viacročných orientačných programov, a má za cieľ reagovať na konkrétne oblasti vyvolávajúce obavy, ktoré odhalili útvary počas prvých dvoch rokov realizácie týchto usmernení. IAS však zistil aj jeden veľmi závažný problém týkajúci sa politického dialógu v rámci rozpočtovej podpory. GR DEVCO by ho malo vyriešiť zlepšením súčasného usmernenia o politickom dialógu. GR DEVCO by takisto malo začleniť prvky politického dialógu do niektorých oddielov/pododdielov dohody o financovaní (alebo do iného dokumentu dohodnutého s vnútroštátnymi orgánmi), aby bolo možné lepšie predvídať hlavné smerovanie politického dialógu, a tým v konečnom dôsledku prispievať k dosahovaniu želaných výsledkov v rámci konkrétnych ukazovateľov vymedzených v technických a administratívnych ustanoveniach („TAU“). GR vypracovalo akčný plán, ktorý IAS považuje z hľadiska vykonávania odporúčaní za uspokojivý. Podrobnejšie informácie sú uvedené v oddiele 7.4 pracovného dokumentu útvarov Komisie. 4.5.5.Audit stratégie kontroly FPI (FPI) Útvar pre nástroje zahraničnej politiky (FPI) spravuje významnú časť rozpočtu na zahraničnú politiku. Okrem iného zodpovedá za prevádzkové a finančné riadenie operácií spoločnej zahraničnej a bezpečnostnej politiky („SZBP“) a krízovej zložky nástroja stability („NS“). Faktory ako zložitosť rozhodovacieho procesu, geografické rozptýlenie zapojených aktérov (SPOB – misie spoločnej bezpečnostnej a obrannej politiky a OZEÚ – osobitní zástupcovia EÚ), operačné prostredie misií SBOP, ktoré sa vyvárajú od nuly bez predchádzajúceho uistenia o splnení požiadaviek posudzovania na základe pilierov, a často vysoká miera korupcie v krajinách, kde sa operácie uskutočňujú, vytvárajú vysokorizikové prostredie na plnenie rozpočtu, za ktoré je výlučne zodpovedný FPI. Ak nie sú tieto vysoké riziká dostatočne zmiernené, môžu mať vplyv na uistenie, ktoré FPI od týchto subjektov získava. Cieľom auditu bolo posúdiť primeranosť a účinnosť stratégie kontroly FPI nad operáciami SZBP a nástroja stability, ktoré sa realizujú v rámci misií OZEÚ/SBOP a delegácií EÚ, a najmä i) návrh a účinné vykonávanie stratégie kontroly, ktorú FPI zaviedol na podporu procesu získavania uistenia a v súvislosti so SZBP a nástrojom stability; ii) stratégiu boja proti podvodom, ktorú FPI zaviedol; a iii) výpočet a zverejňovanie miery zostatkovej chybovosti vo výročnej správe o činnosti FPI za rok 2013. IAS vzal na vedomie prostredie, v ktorom FPI pôsobí a ktoré predstavuje výzvu z hľadiska koordinácie a komplikuje rozhodovací proces. IAS však dospel k záveru, že pri poskytovaní uistenia o využívaní prostriedkov a vzhľadom na čoraz významnejší rozpočet na jeho činnosti by mal FPI vypracovať stratégiu boja proti podvodom pre misie SBOP/OZEÚ, posilniť a účinne uplatňovať svoj systém vnútornej kontroly a pri výpočte svojej chybovosti dodržiavať pokyny GR BUDG. FPI by mal tieto problémy vyriešiť tak, že vypracuje a zrealizuje stratégiu na prevenciu a odhaľovanie podvodov v misiách SBOP/OZEÚ a zabezpečí pravidelné školenia pre zamestnancov, ktorí plnia rozpočet na SZBP, zamerané na oblasť etiky a boja proti podvodom. Malo by sa vypracovať aj účinné a centralizované usmernenie pre misie a FPI by mal prehodnotiť svoju stratégiu kontrol tak, aby sa zvýšila jej účinnosť počas vykonávacej fázy a minimalizoval sa objem neoprávnených výdavkov zistených počas kontrol ex post, ako aj preskúmať svoju stratégiu auditu týkajúcu sa mandátov. A napokon by mal FPI v súlade so stálymi pokynmi GR BUDG týkajúcimi sa výročnej správy o činnosti uplatňovať viacročný prístup k výpočtu chybovosti pri činnostiach, ktoré majú viacročný charakter, na základe skutočne skontrolovaných platieb a podniknúť kroky na vykonanie alternatívneho posúdenia, čím sa doplní súčasná metodika získavania uistenia. Jedno odporúčanie označené ako veľmi dôležité a určené FPI bolo akceptované len čiastočne. IAS odporučil FPI lepšie zdokumentovať rozhodovací proces v prípade vymáhania prostriedkov. FPI sa domnieval, že na jeho zlepšenie už realizoval niekoľko iniciatív: z auditu IAS však napriek tomu vyplynuli nedostatky. GR vypracovalo akčný plán, ktorý IAS považuje za uspokojivý na realizáciu akceptovaných odporúčaní. Podrobnejšie informácie sú uvedené v oddiele 7.5 pracovného dokumentu útvarov Komisie. 4.6.Audity IT 4.6.1.Spoločný audit IAS/oddelenia vnútorného auditu GR AGRI týkajúci sa správy lokálnych systémov IT v GR AGRI Vykonávanie základných činností GR AGRI do veľkej miery závisí od systémov IT. Tie podporujú najmä činnosti súvisiace s poľnohospodárskymi trhmi, priamou pomocou a rozvojom vidieka, ako aj finančným hospodárením a riadením auditov. Činnosti a prostriedky v oblasti IT sa spravujú lokálne, najmä v oddelení IT. Celkovým cieľom auditu bolo posúdiť systém vnútornej kontroly zavedený v GR AGRI s cieľom zabezpečiť primerané a účinné riadenie jeho lokálnych činností v oblasti IT.

Celkovo si IAS všimol, že lokálne IT GR AGRI účinne plnia svoju úlohu podporovať vykonávanie činností GR AGRI prostredníctvom poskytovania IT riešení v súlade s pracovnými potrebami a prioritami. IAS však adresoval GR AGRI dve veľmi dôležité pripomienky týkajúce sa správy a stratégie v oblasti IT. GR musí zlepšiť rámec riadenia IT, a to prostredníctvom objasnenia úloh a povinností rôznych orgánov či aktérov. Konkrétne by malo GR AGRI posilniť riadiacu úlohu riadiaceho výboru pre IT („RVIT“) a riadiacich výborov pre informačné systémy/projekty, ako aj účasť pracovníkov, ktorí sa zaoberajú pracovnými činnosťami GR, v rozhodovacom procese. GR AGRI by takisto malo vypracovať komplexnú stratégiu v oblasti IT, v ktorej sa vymedzí dlhodobé smerovanie investícií GR do IT a ich zosúladenie s pracovnými cieľmi. Ak sa tieto problémy nebudú primerane riešiť, môže to viesť k neúčinnému alebo neefektívnemu rozhodovaniu, pokiaľ ide o činnosti v oblasti IT, a k nedostatočnému zosúladeniu IT s cieľmi GR a cieľmi na úrovni inštitúcie. GR vypracovalo akčný plán, ktorý IAS považuje z hľadiska vykonávania odporúčaní za uspokojivý. Podrobnejšie informácie sú uvedené v oddiele 8.1 pracovného dokumentu útvarov Komisie. 4.6.2.Audit správy IT v GR BUDG GR BUDG pri plnení svojich úloh do veľkej miery závisí od IT. Generálny riaditeľ je vlastníkom centrálnych finančných informačných systémov vrátane systémov ABAC (na registráciu plnenia rozpočtu a rozpočtového účtovníctva), Badgebud (na prípravu rozpočtu) a RAD (na následné činnosti po ročnom udelení absolutória), ktoré vo väčšine prípadov vyvíja a spravuje GR BUDG. Celkovým cieľom tohto auditu bolo posúdiť, či sa riadením IT v GR BUDG zabezpečuje optimálny súlad medzi pracovnou činnosťou a IT, riadne riadenie zdrojov a účinné IT riešenia. Audit sa zameriaval na súčasný rámec GR BUDG na riadenie IT činností a dohľad nad nimi. Konkrétne skúmal navrhovanie a vykonávanie zavedených procesov a organizačných štruktúr, ktorých cieľom je zabezpečiť, aby IT primerane podporovali stratégie a ciele GR. Celkovo možno konštatovať, že útvar IT v GR BUDG prináša účinné IT riešenia, pokiaľ ide o dostupnosť finančných systémov, spoľahlivosť účtov a dodržiavanie zákonných povinností. IAS však zistil veľmi významné problémy v týchto oblastiach: riadenie IT, organizácia a stanovenie priorít v oblasti IT a plánovanie činností v oblasti IT. GR BUDG by malo zlepšiť súčasné riadenie IT prehodnotením konfigurácie, zloženia a mandátu riadiacich orgánov a zabezpečením ich efektívneho fungovania. Zasadnutia riadiaceho výboru pre IT by sa mali konať častejšie, pričom by sa v prípade rôznych informačných systémov mali objasniť úlohy vlastníka systému, vlastníka procesu a vlastníka údajov. GR BUDG by malo takisto zefektívniť organizáciu IT zmenou usporiadania kapacít v oblasti IT do homogénnych oblastí a konsolidovať úlohy spojené s IT na základe zoznamu činností súvisiacich s IT, ktoré sa v súčasnosti vykonávajú v rámci tohto GR, a dostupných zručností. Konkrétne by malo GR oddeliť úlohy súvisiace s dopytom po IT od úloh súvisiacich s ponukou IT a upraviť vzťah medzi týmito dvomi zložkami. Stanovovanie priorít a plánovanie by sa malo uskutočňovať tak, aby boli ciele dosiahnuteľnejšie a aby sa povinnosti určovali prehľadnejšie, čím sa zabezpečí plánované a včasné plnenie úloh v medziach rozpočtu. Pri plánovaní činností v oblasti IT by preto malo GR BUDG zohľadniť dostupné zdroje a obmedzenia, čím zabráni nerealistickým očakávaniam a pravdepodobným zlyhaniam či omeškaniam. GR BUDG by malo takisto zabezpečiť včasné oznamovanie pracovných požiadaviek pracovníkom zodpovedným za IT, aby sa mohli príslušné činnosti presnejšie naplánovať. GR vypracovalo akčný plán, ktorý IAS považuje z hľadiska vykonávania odporúčaní za uspokojivý. Podrobnejšie informácie sú uvedené v oddiele 8.2 pracovného dokumentu útvarov Komisie. 4.6.3.Audit riadenia logického prístupu do systémov (ECAS/LDAP/Windows) v GR DIGIT ECAS je primárny systém autentifikácie používaný v Európskej komisii. Je to jednotná databáza prístupových údajov (prihlasovacie údaje, heslo), ktorú používa približne 1,3 milióna používateľov (interných aj externých) pristupujúcich k inštitucionálnym a lokálnym IT systémom podporujúcim administratívne, finančné a politické činnosti. ECAS interne vyvinulo GR DIGIT a prevádzkuje ho dátové centrum. V roku 2013 spustilo GR DIGIT veľký projekt (s názvom EXODUS) na aktualizáciu IT infraštruktúry a zlepšenie zabezpečenia systému ECAS, ktorý ešte v súčasnosti prebieha. Celkovým cieľom auditu bolo posúdiť, či sa systémom kontroly zavedeným v GR DIGIT zabezpečuje, aby služba autentifikácie systému ECAS primerane zodpovedala potrebám na zabezpečený prístup do informačných systémov Komisie. Z auditu vyplynulo, že ECAS v posledných rokoch vykazuje dobrý výkon bez významnejších sťažností používateľov a používa ho čoraz viac aplikácií na úrovni inštitúcie a lokálnych aplikácií. Postupom času začal ponúkať aj ďalšie funkcie a lepšie reagoval na bezpečnostné výzvy. GR DIGIT však musí naďalej zlepšovať riadenie a zabezpečenie systému ECAS, aby mohlo komunite používateľov poskytovať efektívnejšie a bezpečnejšie služby autentifikácie. IAS zistil veľmi významné problémy v týchto oblastiach: vízia a stratégia v oblasti riadenia identity a prístupu („IAM“), požiadavky na zabezpečenie systému ECAS, riadenie a plánovanie požiadaviek v rámci projektu Exodus a závislosť systému ECAS od Windows Active Directory („AD“), Commission Enterprise Directory („CED“) a Central User Directory („CUD“). GR DIGIT by malo tieto problémy vyriešiť tým, že aktualizuje svoju víziu v oblasti riadenia identity a prístupu a zabezpečí, aby sa primerane premietla do dlhodobej stratégie a ročných plánov v podobe jasných cieľov a výstupov.

GR DIGIT by malo okrem toho zabezpečiť vymedzenie požiadaviek na zabezpečenie tak, aby sa týkali všetkých zainteresovaných strán a boli riadne zdokumentované v bezpečnostnom pláne. Tiež by malo vymedziť jasný plán (zdroje, termíny a výstupy) v súvislosti s projektom Exodus. A napokon by malo GR DIGIT identifikovať a posúdiť nepotrebné závislosti od iných zložiek a prijať primerané bezpečnostné opatrenia na zníženie pravdepodobnosti narušenia zabezpečenia a prerušenia služby. GR vypracovalo akčný plán, ktorý IAS považuje z hľadiska vykonávania odporúčaní za uspokojivý. Podrobnejšie informácie sú uvedené v oddiele 8.3 pracovného dokumentu útvarov Komisie. 4.6.4.Audit riadenia IT projektov v GR EAC (E4Alink a EVE) GR EAC v súčasnosti riadi niekoľko projektov rozvoja IT zameraných na poskytovanie IT aplikácií na podporu riadenia budúcej generácie programov (2014 – 2020). Osobitnú pozornosť venuje GR EAC činnostiam súvisiacim s programom Erasmus+ s celkovým rozpočtom na obdobie rokov 2014 – 2020 vo výške 19 miliárd EUR. Systémy IT vo vývoji budú používať prevádzkové útvary GR EAC, ako aj vnútroštátne agentúry, výkonné agentúry a príjemcovia grantov. Primerané riadenie IT projektov je kľúčovým faktorom úspechu, ktorým sa zabezpečí, že systémy IT budú spĺňať očakávania používateľov a budú dokončené načas a v medziach prideleného rozpočtu. V tejto súvislosti bolo cieľom auditu posúdiť primeranosť riadenia IT projektov v GR EAC, pokiaľ ide o dodržiavanie stanovených lehôt na uvedenie systémov do prevádzky, dodržiavanie rozpočtu vyčleneného na projekty a kvalitu výstupov. Celkovo si IAS všimol, že GR pracuje na zlepšení riadenia svojich IT projektov, pričom prechádza na jednotný a štruktúrovaný prístup a realizuje rámec riadenia projektov, ktorý zahŕňa riadiacu a organizačnú štruktúru, procesy, činnosti a dokumentáciu. IAS však určil aj oblasti, v ktorých je potrebné zlepšenie, a to v súvislosti s riadením portfólia projektov, metodikou riadenia projektov a logickou bezpečnosťou informačného systému. GR EAC by malo tieto problémy vyriešiť posilnením zavedených mechanizmov kontroly riadenia projektov (zosúladením procesu, artefaktov a pracovných postupov súčasných a budúcich projektov s referenčným rámcom PM2) a malo by zaviesť formálne štruktúry na riadenie programu a portfólia. GR EAC by tiež malo vymedziť a vykonávať bezpečnostné plány na základe výsledkov posúdenia vplyvu na pracovné činnosti a posúdenia rizík, ako aj výslednej kritickosti informačných systémov. Do týchto činností by mali byť zapojení pracovníci, ktorí sa zaoberajú pracovnými činnosťami GR, aj bezpečností odborníci. GR vypracovalo akčný plán, ktorý IAS považuje z hľadiska vykonávania odporúčaní za uspokojivý. Podrobnejšie informácie sú uvedené v oddiele 8.4 pracovného dokumentu útvarov Komisie. 4.6.5.Spoločný audit IAS a oddelenia vnútorného auditu týkajúci sa správy lokálneho systému IT v GR MARE Činnosti GR MARE vo veľkej miere závisia od IT systémov, pomocou ktorých sa dosahujú strategické ciele spoločnej rybárskej („SRP“) a spoločnej námornej politiky („SNP“). Informačné systémy GR MARE podporujú program integrovanej správy údajov o rybárstve (IFDM), poskytujú informácie o atlase morí (MarAtlas) a umožňujú verejným správam výmenu medziodvetvových údajov v námornej oblasti (projekt CISE). Celkovým cieľom auditu bolo posúdiť systém vnútornej kontroly zavedený v GR MARE s cieľom zabezpečiť primerané a účinné riadenie jej lokálnych činností v oblasti IT. Celkovo platí, že GR MARE si plne uvedomuje význam IT pri dosahovaní pracovných cieľov a venuje mu veľkú pozornosť (napr. prostredníctvom mesačných zasadnutí riadiaceho výboru pre IT). IT riešenia slúžia na podporu politík GR napriek zložitosti prostredia, v ktorom pôsobí, a obmedzeniam prostriedkov. IAS však identifikoval veľmi dôležité problémy týkajúce sa stratégie a riadenia IT, IT operácií a riadenia projektov IT. GR MARE by malo vyriešiť tieto problémy vymedzením a schválením formálnej stratégie v oblasti IT, ktorá sa bude týkať všetkých dlhodobých činností v oblasti IT zameraných na podporu pracovných cieľov. Okrem toho je potrebné formalizovať postup identifikácie, hodnotenia a stanovovania priorít potrieb súvisiacich s IT v prípade všetkých politík v rámci povinností GR MARE a priradiť k nim dostupné zdroje. GR by malo takisto zlepšiť súčasnú štruktúru riadenia prostredníctvom preskúmania fungovania existujúcich riadiacich orgánov (riadiaceho výboru IT, tematických skupín) a zriadenia osobitných riadiacich výborov pre programy a projekty, ktoré budú vykonávať dohľad nad ich prevádzkovými aspektmi. Úlohy, povinnosti a podrobnosti oznamovania by sa mali jasne vymedziť a vykonávať vo všetkých riadiacich orgánoch. V oblasti IT činností by malo GR MARE zlepšiť rámec a postupy riadenia zmien s cieľom úplne pokryť a posúdiť žiadosti o zmeny vo všetkých oblastiach IT, ako aj stanoviť ich priority. GR MARE by takisto malo zlepšiť riadenie svojho portfólia a svojich programov vymedzením primeraného rámca, ktorý bude zahŕňať organizáciu, úlohy a povinnosti, procesy a nástroje v oblasti IT aj pracovných činností. Pokiaľ ide o riadenie projektov, GR MARE by malo zlepšiť podporu manažérov riadiacich pracovné činnosti a projektových manažérov, navrhovanie a realizáciu procesu riadenia kvality a zlepšiť funkciu riadenia služieb.